Wextanê peyênan de ke îqtîdarê AKP-MHPyî qala reformî keno, hêzê dewlete erzenê keyeyanê endamanê HDP, KCD û BDPyî ser. Heta nika nêzdîyê hezar kesî ameyî destbendkerdene.
Wekîlê HDPyî yê Wanî Murat Sarisaçî ard ziwan ke vera sîyasetê kurdan polîtîkaya îmha yena kerdene. Sarisaçî vat: ''Tedaya tewr pîle vera HDPyî yena kerdene. No zî eşkera keno ke HDPyî bi sîyasetê xo yê alternatîfî û bernameyê xo îqtîdar teng kerdo. Îdarekarê ma yê ciwanî yenê remnayene û înan rê ajanîye yena ferzkerdene. Sînoran de kurdî kişîyenê. Binpaykerdişê heqanê merdiman raşta zî zaf zêdîyayî.''
Murat Sarisaçî bale ante tecrîdê Îmraliyî ser û vat: ''Birêz Ocalan aktorêko girîng o sîyasî yo. Ey vera sîstemê modernîteya kapîtalîste alternatîfêk vet werte. Şexsê ey de Rojhelato Mîyanên yeno tecrîdkerdene. Birêz Ocalanî prosesê çareserîye de vatbi 'Ez eşkena hewteyêk de şer biqedîna' la îqtîdarî bi tecrîdkerdişî cewab da ci.''
Sarisaçî îfade kerd ke zîndanî seba kurdan bîyê kelaya xoverdayîşî û vat: ''Hukmatê AKP-MHPyî zî naye zaneno coka vera zîndanan teda keno. Hema hema pêro zîndanî vurîyayî Guantanamo. Zîndanan de tedayê pîlî yenê kerdene û heqê tepişteyan binpay benê. Dadîyê 70-75 serreyî bi bahaneyan tepişîyenê. Xoverdayîşê kurdan tim zîndanan de dest pêkeno. Ganî rayaumûmîye vera tedaya îqtîdarî paştî bida çalakîya tepişteyan. Çunke na hînî meseleya kurdan nê meseleya pêro Tirkîya ya.''
